**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá s rozporom s

**Asociáciou priemyselných zväzov a dopravy**, ktorá

zásadne nesúhlasí so zavedením pojmu zistené porušenie zákazu nelegálneho zamestnávania ako okamihu, na základe ktorého budú subjekty obmedzované vo využívaní svojich práv bez spravodlivého procesu. V tejto súvislosti Asociácia priemyselných zväzov zásadne nesúhlasí v čl. II

* bode 1 v § 21b ods. 3 písm. a) s obmedzením vydania potvrdenia o možnosti obsadenia voľného pracovného miesta zo strany príslušného úradu práce, sociálnych vecí a rodiny pred vydaním právoplatného rozhodnutia o uložení pokuty za porušenie zákazu nelegálneho zamestnávania,
* bode 10 v § 31 ods. 2 s odobratím licencie na výkon činnosti agentúry dočasného zamestnávania bez právoplatného rozhodnutia o uložení pokuty za porušenie zákazu nelegálneho zamestnávania;

**Asociáciou zamestnávateľských zväzov a združení Slovenskej republiky**, ktorá

zásadne nesúhlasí v čl. I bode 4 s vypustením podmienky odbornej spôsobilosti hlavného inšpektora práce a dĺžky odbornej praxe;

**Konfederáciou odborových zväzov**, ktorá

vo všetkých ustanoveniach návrhu, kde sa „hlavný inšpektor práce“ mení na „riaditeľ inšpektorátu práce“, žiada ponechať pôvodný názov „hlavný inšpektor práce“;

**Ministerstvom dopravy a výstavby Slovenskej republiky**, ktoré

žiada v čl. I doplniť bodom 16, ktorý znie:

„16. Za § 24 sa dopĺňa § 25, ktorý vrátane nadpisu znie:

„§ 25

Zrušovacie ustanovenia účinné od 1. januára 2023

Zrušuje sa:

1. Vyhláška Slovenského úradu bezpečnosti práce č. 59/1982 Zb., ktorou sa určujú základné požiadavky na zaistenie bezpečnosti práce a technických zariadení v znení neskorších predpisov.

2. Vyhláška Slovenského úradu bezpečnosti práce a Slovenského banského úradu č. 208/1991 Zb. o bezpečnosti práce a technických zariadení pri prevádzke, údržbe a opravách vozidiel.“.“;

**Republikovou úniou zamestnávateľov**, ktorá

1. navrhuje v čl. I bode 10 § 14 ods. 3 písm. a) doplniť nasledovne:

Alternatíva 1: V uvedenom ustanovení sa slová „v ktorom uvedie alebo ku ktorému pripojí toto vyjadrenie a svoje stanovisko k nemu; dodatok k protokolu je súčasťou protokolu,“ nahradia slovami „v ktorom bude uvedené, alebo ku ktorému pripojí toto vyjadrenie a stanovisko k nemu; dodatok k protokolu podpisuje vedúci zamestnanec inšpektorátu práce; dodatok ku protokolu je súčasťou protokolu,“,

Alternatíva 2: Uvedené ustanovenie navrhujeme doplniť o nasledovné odseky:

„() Námietky k zisteným porušeniam predpisov resp. záväzkov vyplývajúcich z kolektívnych zmlúv, príp. k ďalším skutočnostiam uvedeným v protokole (ďalej len „kontrolné zistenia“) môže kontrolovaný zamestnávateľ alebo kontrolovaná fyzická osoba, ktorá je podnikateľom a nie je zamestnávateľom (ďalej len „kontrolovaný subjekt“), podať na inšpektorát práce v lehote 15 dní odo dňa doručenia protokolu.

() Námietky sa podávajú písomne, musí z nich byť zrejmé, proti akým kontrolným zisteniam smerujú, a musia byť odôvodnené.

() Ak námietkam nevyhovie inšpektor práce, ktorý vykonal inšpekciu práce v lehote 7 dní odo dňa ich doručenia, je povinný postúpiť ich v lehote 30 dní odo dňa ich doručenia na vybavenie príslušnému riaditeľovi inšpektorátu práce, ktorý im vyhovie, čiastočne vyhovie, alebo ich zamietne, o čom vyhotoví dodatok k protokolu. V zvlášť zložitom prípade môže príslušný riaditeľ inšpektorátu práce lehotu na vybavenie námietok predĺžiť o 30 dní. O tomto predĺžení lehoty vopred upovedomí kontrolovaný subjekt.

() Námietky, z ktorých nie je zrejmé, proti akému kontrolnému zisteniu smerujú, alebo námietky, pri ktorých chýba odôvodnenie, príslušný riaditeľ inšpektorátu práce zamietne ako nedôvodné. Príslušný riaditeľ inšpektorátu práce zamietne aj námietky podané oneskorene alebo neoprávnenou osobou.

() Až do vybavenia námietok (doručenia dodatku k protokolu kontrolovanému subjektu) nie je možné začať s kontrolovaným subjektom správne konanie o uložení sankcie alebo ukladať mu opatrenia na nápravu v priamej súvislosti so skutočnosťami obsiahnutými v protokole.“;

1. navrhuje v čl. I vložiť nový bod v znení:

„V § 6 ods. 1 písm. a) znie:

„a) riadi a kontroluje inšpektoráty práce a zjednocuje a racionalizuje pracovné metódy inšpektorov práce; kontrolná funkcia spočíva aj v kontrole odborných aspektov inšpekcie práce, inšpekčných úkonov a ostatných úkonov činnosti inšpektorátov práce,“.“;

1. navrhuje v čl. I vložiť nový bod v znení:

„V § 13 sa dopĺňa nový odsek 3, ktorý znie:

„(3) V prípade zistenia porušenia ustanovení podľa § 2 ods. 1 písm. a) bodu 4 spôsobeného v dôsledku evidentného administratívneho pochybenia zamestnávateľa, inšpektor určí lehotu na jeho bezodkladné odstránenie. Túto skutočnosť uvedie do protokolu. Po odstránení administratívneho pochybenia zamestnávateľa v stanovenej lehote inšpektor práce vypracuje nový protokol, kde sa už predmetné porušenie neuvádza.“.“.

Republiková únia zamestnávateľov zároveň navrhuje, aby tento bod nadobudol účinnosť 1. mája 2022.